Boris 3.
Store norske leksikon,Historie,Verdens historie og samtidshistorie,Europa,Bulgarias historie
Boris 3. var konge (tsar) av Bulgaria fra 1918 til 1943. I 1935 gjennomførte han et kupp, og regjerte deretter diktatorisk, selv om han ikke opprettet noe totalitært regime.
Faren Ferdinand 1 abdiserte i 1918, etter at Bulgaria, som var på sentralmaktenes side i første verdenskrig, hadde måttet be ententen om våpenstillstand. Boris' første år som konge var preget av den radikale bondeføreren Aleksandar Stambolijskis politikk, inntil hæren og konservative elementer i borgerskapet gjorde statskupp i 1923. Boris regnes å ha vært innblandet i dette og i den reaksjonære politikken som ble ført i de følgende årene. Han giftet seg i 1930 med prinsesse Giovanna av Italia og søkte et godt forhold til dette landet, men etter Adolf Hitlers maktovertagelse i Tyskland i 1933 kom han mer og mer under tysk innflytelse. Fra 1935 var han nærmest kongelig diktator.Ved utbruddet av andre verdenskrig erklærte Boris Bulgaria nøytralt, og klarte med tysk-italiensk støtte å få tilbake Sør-Dobrudsja fra Romania. Da han i 1941 etter tysk press sluttet seg til aksemaktene, måtte han erklære Storbritannia og USA krig, men unngikk konflikt med Sovjetunionen på grunn av det tradisjonelle bulgarsk–russiske vennskapet.Boris døde plutselig i august 1943 etter en opphetet samtale med Hitler, som hadde fått vite om Boris' sonderinger hos vestmaktene for å få Bulgaria ut av krigen. Han ble etterfulgt av sin seks år gamle sønn Simeon 2, som var konge under et regentskapstyre i perioden 1943–1946. Les mer i Store norske leksikon Bulgarias historie statsoverhoder i Bulgaria